קרב זיקים

הקרבות בזיקים היו סדרת קרבות בין צה"ל לחמאס שהחלו ב-7 באוקטובר והמשיכו עד 11 באוקטובר, כחלק ממתקפת הפתע על ישראל. הקרבות התנהלו בקיבוץ זיקים, בחוף זיקים ובבסיס הטירונים מחנה זיקים.

בקיבוץ זיקים 
כיתת כוננות בקיבוץ זיקים נלחמה בשישה מחבלים שהגיעו בבוקר 7 באוקטובר ברכב סוואנה ותקפו את הקיבוץ. לאחר קרב שנמשך כשעה הם הצליחו להרוג את כל המחבלים, לאחר שאחד מחברי כיתת הכוננות הצליח לאגף את המחבלים. שני חברי קיבוץ נפצעו. בהמשך פונו חברי הקיבוץ לקיבוצים מעלה החמישה ושדות ים.

בחוף זיקים 

בבוקר 7 באוקטובר הגיעו ארבע סירות של חמאס מרצועת עזה לחוף זיקים, בכל סירה היו שישה עד שמונה מחבלים. שתי סירות גומי וסירה נוספת הושמדו על ידי ספינות פלגה 916 של חיל הים הישראלי שהיו בדרכן לחוף זיקים. במקביל, מהחוף שוגרו לעבר ספינות חיל הים טילי נ"ט ונחילי רחפנים חמושים. סירת מחבלים אחת (או שתיים) הצליחה להגיע לחוף זיקים והמחבלים שבה נהרגו על ידי כוח שנפרש בחוף. לאחר כמה שעות, גדוד 13 של חטיבת גולני אסף אזרחים שהסתתרו סמוך לחוף והיו עדים לחלק מהלחימה.

מחבלים שהצליחו להגיע לחוף רצחו כ-10 עד 15 אזרחים ששהו בחוף. לפי דיווח מ-19 באוקטובר, כ-20 עד 30 אזרחים ששהו בחוף ברחו מהמחבלים ומצאו מחסה במחנה זיקים. שמותיהם פורסמו בהדרגה, ושם הנרצח הראשון פורסם ב-8 באוקטובר. עשרה אזרחים ששהו בחוף בבוקר 7 באוקטובר נחשבו נעדרים כאשר בהמשך נודע שתשעה מתוכם היו בין הנרצחים. הם נרצחו לאחר שהמחבלים זרקו רימונים לתוך המיגונית בה הם שהו. ב-16 באוקטובר הם אותרו והודעות הועברו למשפחות ב-26 באוקטובר. לפי פרסום נוסף, נעדרים אחרים נרצחו במקום אחר בו הסתתרו יחד עם שני לוחמים שנלחמו במחבלים.

בבוקר 8 באוקטובר הרגה פלגה 916 חמישה מחבלים חמושים של החמאס שניסו לחדור מהים לחוף זיקים.

ב-10 באוקטובר, כוח צה"ל מגדוד 52 של חטיבה 401, בשיתוף עם כוח מיחידת מגלן, זיהה ארבעה מחבלים חמושים בחוף זיקים. כוח מגדוד 17 של חטיבת ביסלמ"ח הרג את המחבלים.

ב-11 באוקטובר, צה"ל הרג שמונה מחבלי חמאס בזיקים. ב-12 אוקטובר צה"ל הודיע שנהרגו לפחות 13 מחבלים בזיקים. ב-24 באוקטובר הרג צה"ל לפחות 10 מחבלים נוספים שניסו להגיע לחוף זיקים.

במחנה זיקים
מחבלי חמאס נכנסו מהים ודרך הפרצות בגדר המערכת סביב רצועת עזה, כ-1.5 ק"מ דרומית למחנה זיקים, שהוא בסיס הטירונים של חטיבת החילוץ וההדרכה של פיקוד העורף. רוב החיילים בבסיס זה, 90 טירונים, שירתו בצה"ל רק חודשיים. בנוסף הגיעו לבסיס כ-20 עד 30 אזרחים שברחו ממחבלים בחוף זיקים.

מייד עם ירי הרקטות מרצועת עזה החליפו חיילי סגל הבסיס את הטירונים שהיו בעמדות שמירה סביבו, והטירונים נשלחו לתפוס מחסה במיגוניות. שעה לאחר מכן, ב-7:31, החל ירי של כ-50 מחבלים על הבסיס, שכלל רימוני רסס, רקטות RPG ורובים. מול המחבלים ניצבו בעיקר חיילי סגל הבסיס. בקרב, שהסתיים לפני שעה 10, נהרגו שבעה מחיילי הבסיס (ארבעה לוחמים ושלוש לוחמות) ונפצעו שבעה נוספים, אך המחבלים הוכנעו והבסיס לא נכבש.

בתום הקרב הגיעו לבסיס לוחמי יחידת מגלן כתגבורת.

ראו גם 
 הטבח בחוף זיקים
 החדירה לחוף זיקים

קישורים חיצוניים 
 
 
 
 הסיפור של 8 ילדים שנקלעו לתופת בבסיס זיקים, ערוץ רגע של חכמה, 18 באוקטובר 2023

הערות שוליים 

מתקפת הפתע על ישראל (2023)
זיקים
חיל הים הישראלי: קרבות ומבצעים
חטיבת גבעתי: קרבות ומבצעים
פעולות שייטת 13
מלחמת חרבות ברזל: קרבות
פיקוד העורף
חטיבה 401
יחידת מגלן
חטיבת גולני: קרבות ומבצעים